Insce-e modalitæ da scoverta do Maroxello gh'è átrettànta inçerteçça che insci-â so nascita, a commençâ da-a dataçion. Scartâ quella do 1312, suggeria da-i normanni Maloisel, in quanto ritegnua prematua, inte 'n momento into quæ o Portogallo (a-o quæ se deve prezumibilmente l'organizzaçion da spediçion) o no l'aiva ancon mostrao interesse pe i esploraçioin longo a costa africaña, se ritegne ancœu ch'a l'agge da êse alugâ durante o regno de Arfonso IV, e ciu precizamente tra o 1325 (quande appâ a mappa de l'Angelin Dulceto ch'a no riporta e Canaie) e o 1339, anno da carta do Dulçert: probabilmente into 1336. L'izoa che o Maroxello o razonse into so viægio a l'ea dita da-i indigeni Titeroygatra e da-o Maroxello a piggiò o nomme de Lanzarote, ch'a porta ancon aoa; chì o l'eresse un castello, ancon existente, comme s'è visto, into 1402, e e quæ roviñe son stæte foscia identificæ inta parte sudorientâ, inti presci do vulcan Guanapay. A construçion de un fortiliççio a l'è un seguo indiççio da voentæ do Maroxello de costituîse una base in sce l'izoa, o che o presuppoñe necessaiamente ch'o se ghe segge trategnuo pe un çerto tempo, tanto da legittimâ l'attribuçion do so nomme a-a scoverta che, ben fito comunicâ a-i cartoggrafi œüropei, a fu conosciua ascì comme Malozella (1374) ò Maloxella (1385). Difiççile dî a che tittolo o ne tègne o governo; una parteçipaçion diretta do comun de Zena a l'impreiza a pâ comunque de poeise escludde, se no atro pe a tradiçionâ ostilitæ zeneize a lasciâse rebelâ inte de scimmile avventue. Ciu probabile, invece, che o Maroxello o se ne segge insegnoio a titolo personâ, foscia solleçitando un succescivo reconoscimento feüdâ da parte portogheize.